ΧΡΗΣΙΜΟΙ ΟΡΟΙ ΣΤΗΝ ΙΛΙΑΔΑ ΤΟΥ ΟΜΗΡΟΥ (Με παραδείγματα από την ραψωδία Α)

**Αναδρομική αφήγηση ή αναδρομή:** ο αφηγητής (ποιητής) γυρίζει το χρόνο πίσω για να αφηγηθεί γεγονότα του παρελθόντος (flash back)

**Αναχρονισμός**: Μεταφέρονται στα έπη, των οποίων η δράση τοποθετείται στη μυκηναϊκή εποχή, στοιχεία πολιτισμού της εποχής του Ομήρου(ο οποίος έζησε στη γεωμετρική εποχή). Π.χ. καύση νεκρών(στ. 53 πυρές εκαίαν: βλέπε σχόλιο βιβλίου)

**Ανθρωπομορφισμός Θεών**: Οι Έλληνες φαντάζονται τους θεούς τους παρόμοιους με τους ανθρώπους τόσο στη μορφή, όσο και στη συμπεριφορά. Σκέπτονται, αισθάνονται, ενεργούν όπως οι άνθρωποι, η κοινωνία τους μοιάζει με την ανθρώπινη και έχει πατριαρχικό χαρακτήρα. Μόνο η τροφή τους διαφέρει και είναι αθάνατοι.

**Άστοχα ερωτήματα**: Ερωτήματα που δεν περιμένουν απάντηση(Α, στ.65-66), απορρίπτονται ένα-ένα(στ. 94), ώστε να δοθεί στο τέλος πιο έντονα η αλήθεια(στ.95-96). Συνιστούν **επιβράδυνση**. Διαφέρουν από τα **ρητορικά**, τα οποία δεν περιμένουν απάντηση, δεν είναι πραγματικές ερωτήσεις, αλλά ισοδυναμούν με έντονη άρνηση ή κατάφαση ή με έντονη διατύπωση μιας άποψης.(π.χ. μήπως δεν το ξέρουμε ότι η βία δεν λύνει τα προβλήματα; )

**Αφηγηματικοί τρόποι**: Αφήγηση: Τριτοπρόσωπη από τον ποιητή σε γ’ ενικό, ή πρωτοπρόσωπη από τους ήρωές του σε α’ ενικό: Στην πρωτοπρόσωπη ζωντανεύουν οι ήρωες μπροστά μας με το διάλογο (ή τον μονόλογο) και δραματοποιούν την αφήγηση.Ο μονόλογος είναι ουσιαστικά διάλογος του ήρωα με τον εαυτό του, όταν αποκαλύπτει σκέψεις και συναισθήματα. Τέλος, η περιγραφή εικονοποιεί, δημιουργεί εικόνες, μεγεθύνει τις λεπτομέρειες.

**Αριστεία**: Η ξεχωριστή ανδρεία που επιδεικνύει ένας ήρωας στη μάχη.

**Αυτοδικία** : Ο παθών, το θύμα παίρνει το νόμο στα χέρια του και τιμωρεί τον δράστη, τον εκδικείται και αυτό είναι θεμιτό στην ομηρική εποχή.

**Εγκιβωτισμός**: Μία ιστορία μπαίνει μέσα σε μία άλλη ιστορία. Πρόκειται για μια εκτενή αναδρομική αφήγηση.

**Ειρωνεία** (επική, δραματική): Ο ήρωας αγνοεί την αλήθεια την οποία γνωρίζουν οι ακροατές, θεατές. (π.χ. στ. 65 ο Αχιλλέας ρωτά γιατί χόλωσε=θύμωσε με τους Αχαιούς ο Απόλλων. Ο ίδιος δεν γνωρίζει, ενώ εμείς ήδη γνωρίζουμε γιατί.)

**Ενανθρώπιση**: Τρόπος εμφάνισης των θεών στους ανθρώπους- > Ο θεός παίρνει τη μορφή ανθρώπου και δεν γίνεται αντιληπτή η θεϊκή του ιδιότητα(θυμάστε την Αθηνά- Μέντη στην Οδύσσεια;) / **Επιφάνεια**: Η θεϊκή του ιδιότητα αποκαλύπτεται στους ανθρώπους.(στ.44-46 ο Απόλλων εμφανίζεται έτσι, το ίδιο και η θεά Αθηνά στους στίχους 198-199) Ανθρωπορφισμό έχουν πάντα οι θεοί στο έπος και δεν εξαρτάται από τον τρόπο που εμφανίζονται ανάμεσα στους θνητούς.

**Επιβράδυνση:** Όταν καθυστερεί η εξέλιξη της υπόθεσης με στίχους μη απαραίτητους/ Εξυπηρετεί την οικονομία του έργου, τονώνει το ενδιαφέρον και την αγωνία ηρώων και ακροατών.(Ο δισταγμός του Κάλχα να αποκαλύψει την αιτία του λοιμού και ο σχετικός διάλογος με τον Αχιλλέα συνιστούν επιβράδυνση).

**Ηθικό σχήμα: Άτη- Ύβρις- Νέμεσις- Τίσις:** Η τύφλωση του νου(Άτη) οδηγεί στην Ύβρη, δηλαδή την αλαζονική, ασεβή συμπεριφορά προς τους θεούς, το ξεπέρασμα του Μέτρου και προκαλεί τη Νέμεση, τη θεϊκή οργή η οποία επιφέρει την Τίση ,τη θεϊκή εκδίκηση και δίκαιη τιμωρία από τους θεούς γι’ αυτήν την υβριστική συμπεριφορά.

**Θαυμαστό στοιχείο**: Φαινόμενο- γεγονός που δεν εξηγείται με τους νόμους της λογικής.

**IN MEDIAS RES**(από τη μέση) Η αφήγηση ξεκινά από άλλο, προχωρημένο σημείο της ιστορίας και όχι από την αρχή. Έτσι, μετά το προίμιο(στ. 1-11) , Η αφήγηση -στο στ. 12 και εξής- μας μεταφέρει στην 10 ημέρα της Ιλιάδας κατά την οποία ο Χρύσης ζητά από τους Αχαιούς να του επιστρέψουν την κόρη του, ώστε να παρακολουθήσουμε πώς ξέσπασε η καταστροφική γι αυτούς μήνις του Αχιλλέα.

**Κύκλος**: Μία πρόταση- περίοδος- ενότητα αρχίζει και τελειώνει με την ίδια λέξη.

**Κλιμάκωση**: Μια δραστηριότητα παρουσιάζει αυξανόμενη ένταση, σαν να ανεβαίνει κλίμακα- σκαλοπάτια( π. χ. κλιμακώνεται η σύγκρουση Αγαμέμνονα και Αχιλλέα στη Α ραψωδία)

**Νόμος των τριών**( τριαδικό σχήμα): Ο ποιητής παρουσιάζει τρία στοιχεία κλιμακωτά τονίζοντας ως σημαντικότερο το τρίτο. (3 και τα πολλαπλάσιά του είναι ιερός αριθμός)στ.2-5

**Οικονομία**: Ο τρόπος με τον οποίο σχεδιάζει ο ποιητής την πλοκή ώστε να οδηγηθεί λογικά και αβίαστα στο τέλος.

**Παρομοίωση**: σχήμα λόγου κατά το οποίο ένα πρόσωπο/ πράγμα/ ιδέα το συγκρίνουμε με ένα άλλο, γνωστό στους ακροατές για να τονίσουμε κάποιο κοινό στοιχείο ανάμεσα στα δύο συγκρινόμενα μέρη(π.χ. στ.48 ο Απόλλων ομοίαζε την νύχτα). Υπάρχει απλή παρομοίωση (λέξεις « σαν» «όπως»» καθώς» «λες» κ.α.) ή εκτεταμένη με αναφορικό μέρος (εισάγεται με σαν, όπως , πώς ,καθώς…) και δεικτικό μέρος( έτσι, παρόμοια, όμοια)ανάμεσα στα οποία εντοπίζουμε το κοινό στοιχείο σύγκρισης.

**Προοικονομία**: Ο ποιητής προετοιμάζει από πριν όσα θα ακολουθήσουν – εκ των προτέρων αναφέρεται σε γεγονότα που θα συμβούν στο μέλλον (π.χ. όταν θα πάρουμε την Τροία, θα τιμηθείς με πολλά δώρα), (στ. 79 ο Κάλχας λέει ότι με τα λόγια που θα πει θα ανάψει τον θυμό κάποιου σπουδαίου άντρα, κάτι που θα συμβεί πράγματι σε λίγο)

**Τυπικά επίθετα- στίχοι**: Επίθετα, φράσεις, στίχοι συχνά επαναλαμβανόμενα. (αργυρότοξος, γοργοπόδης)

**Υστεροφημία**: Φήμη μετά το θάνατο, αποτελεί σπουδαίο ιδανικό στην ομηρική κοινωνία και οι ήρωες αγωνίζονται να το κατακτήσουν με ηρωικές πράξεις.

ΣΧΗΜΑΤΑ ΛΟΓΟΥ είναι: παρομοίωση, αντίθεση εικόνα(οπτική, ακουστική, κινητική κ.α.) σχήμα τριών, κλιμάκωση, μεταφορά, προσωποποίηση, ρητορικά ερωτήματα, άστοχα ερωτήματα, κυκικό σχήμα κ.α.

ΗΘΟΓΡΑΦΗΣΗ ΗΡΩΩΝ :Περιγραφή του χαρακτήρα τους με βάση α) τις πράξεις , τις σκέψεις και τα λόγια του ίδιου, β) με βάση όσα λένε οι άλλοι γι’ αυτόν, γ) με βάση την άποψη του ποιητή. ΠΡΟΣΟΧΗ: Πάντοτε γίνεται με αναφορά σε σημεία του κειμένου που δικαιολογούν κάθε επίθετο.

ΠΟΛΙΤΙΣΤΙΚΑ ΣΤΟΙΧΕΙΑ: στοιχεία , εκφράσεις, εκδηλώσεις πολιτισμού, ήθη και έθιμα.(π.χ. αρπαγή γυναικών, ικεσία του Χρύση, ρόλος μάντεων, ιεραρχία στο στρατό των Αχαιών)

ΙΔΕΟΛΟΓΙΚΑ ΣΤΟΙΧΕΙΑ: Ιδέες, αξίες, ιδανικά . π. χ. Ιδανική γυναίκα (στ.114-115)/ (στ.206 η έπαρση( ύβρη, αλαζονεία) πληρώνεται πάντα και τιμωρείται/ παρά τη συνεχή επέμβαση των θεών στα ανθρώπινα πράγματα, η ανθρώπινη ευθύνη είναι σημαντική, για παράδειγμα ο σκληρός εγωκεντρικός χαρακτήρας του Αγαμέμνονα τον οδηγεί σε ύβρη καταστροφική για τον ίδιο και τους Αχαιούς )

ΣΗΜΑΝΤΙΚΕΣ ΕΠΙΣΗΜΑΝΣΕΙΣ: α)να γράφετε έναν πλαγιότιτλο-κεντρική ιδέα σε κάθε ενότητα β)να διαβάζετε προσεκτικά το κείμενο ΚΑΙ τα σχόλια κάτω από το κείμενο, καθώς και τις ερωτήσεις στο τέλος της ενότητας. γ) να απαντάτε πάντοτε με ολοκληρωμένη παράγραφο και με βάση το κείμενο που έχετε μπροστά σας. δ) Είναι απαραίτητο να γνωρίζουμε και να διακρίνουμε το θέμα από το περιεχόμενο της Ιλιάδας (εισαγωγή)